CELEX: 52017PC0161
Language: sl
Date: 2017-04-06
Title: Predlog IZVEDBENI SKLEP SVETA on subjecting the new psychoactive substance N-(1-phenethylpiperidin-4-yl)-N-phenylacrylamide (acryloylfentanyl) to control measures

EVROPSKA KOMISIJA
            Bruselj, 6.4.2017
            COM(2017) 161 final
            2017/0073(NLE)
            Predlog
            IZVEDBENI SKLEP SVETA
            on subjecting the new psychoactive substance N-(1-phenethylpiperidin-4-yl)-N-phenylacrylamide (acryloylfentanyl) to control measures
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Sklep Sveta 2005/387/PNZ o izmenjavi podatkov, oceni tveganja in nadzoru nad novimi psihoaktivnimi snovmi
                  1
                določa tristopenjski postopek, ki lahko vodi do uvedbe nadzornih ukrepov za novo psihoaktivno snov po vsej Uniji.
            
            
               Skupno poročilo Evropskega centra za spremljanje drog in zasvojenosti z drogami (v nadaljnjem besedilu: ECSDZD) ter Europola, pripravljeno v skladu s členom 5 Sklepa Sveta 2005/387/PNZ, je bilo objavljeno 17. novembra 2016. Svet je 23. januarja 2017 na zahtevo Komisije in 11 držav članic ter v skladu s členom 6(1) zgoraj navedenega sklepa Sveta zahteval oceno tveganj, ki jih povzročajo uporaba in proizvodnja nove psihoaktivne snovi akriloilfentanila ter trgovina z njo, ter oceno vpletenosti organiziranega kriminala in možnih posledic nadzornih ukrepov, uvedenih za to snov.
            
            
               Tveganja v zvezi z akriloilfentanilom je ocenil znanstveni odbor ECSDZD v skladu z določbami člena 6(2), (3) in (4) Sklepa Sveta. Predsednik znanstvenega odbora je poročilo o oceni tveganja Komisiji in Svetu predložil 24. februarja 2017. Glavni rezultati ocene tveganja so naslednji:
            
            
               –Akriloilfentanil je sintetični opioid. Po strukturi je podoben fentanilu, ki je nadzorovana snov. Snov je v Evropski uniji na voljo vsaj od aprila 2016 in je bila odkrita v šestih državah članicah. 
            
            
               –Tri države članice so poročale o 47 smrtnih primerih, povezanih z akriloilfentanilom. V vsaj 40 smrtnih primerih je bil akriloilfentanil bodisi vzrok smrti bodisi je verjetno prispeval k smrtnemu izidu. Poleg tega je bilo prijavljenih več kot 20 akutnih zastrupitev, ki jih je domnevno povzročil akriloilfentanil.
            
            
               Komisija v skladu s členom 8(1) Sklepa Sveta 2005/387/PNZ v roku šestih tednov od prejema poročila o oceni tveganja Svetu predloži bodisi pobudo, da se za novo psihoaktivno snov uvedejo nadzorni ukrepi po vsej Uniji, bodisi poročilo, v katerem pojasni, zakaj po njenem mnenju taka pobuda ni potrebna. V skladu s sodbo Sodišča z dne 16. aprila 2015 v združenih zadevah C-317/13 in C-679/13 se je treba pred sprejetjem akta, ki temelji na členu 8(1) Sklepa Sveta 2005/387/PNZ, posvetovati z Evropskim parlamentom. 
            
            
               
                  Komisija na podlagi ugotovitev poročila o oceni tveganja meni, da obstajajo razlogi za uvedbo nadzornih ukrepov za to snov po vsej Uniji. Iz poročila o oceni tveganja izhaja, da je akutna strupenost akriloilfentanila tako huda, da lahko resno škoduje zdravju posameznikov.
               
            
            
               2.CILJ PREDLOGA 
            
            
               
                  Cilj tega predloga izvedbenega sklepa Sveta je pozvati države članice, naj za akriloilfentanil uvedejo nadzorne ukrepe in kazenske sankcije, kot jih določa njihova zakonodaja v skladu z njihovimi obveznostmi iz Konvencije Združenih narodov o psihotropnih snoveh iz leta 1971.
               
            
            
               2017/0073 (NLE)
            
            
               Predlog
            
            
               IZVEDBENI SKLEP SVETA
            
            
               o uvedbi nadzornih ukrepov za novo psihoaktivno snov N-(1-fenetilpiperidin-4-il)-N-fenilakrilamid (akriloilfentanil)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Sklepa Sveta 2005/387/PNZ z dne 10. maja 2005 o izmenjavi podatkov, oceni tveganja in nadzoru nad novimi psihoaktivnimi snovmi
                  2
                in zlasti člena 8(3) Sklepa,
            
            
               ob upoštevanju mnenja Evropskega parlamenta
                  3
               ,
            
         
         
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Poročilo o oceni tveganja glede nove psihoaktivne snovi N-(1-fenetilpiperidin-4-il)-N-fenilakrilamid (akriloilfentanil) je bilo oblikovano v skladu s členom 6 Sklepa 2005/387/PNZ na posebnem sestanku razširjenega znanstvenega odbora Evropskega centra za spremljanje drog in zasvojenosti z drogami (v nadaljnjem besedilu: ECSDZD) ter je bilo nato 24. februarja 2017 predloženo Komisiji in Svetu.
            
            
               (2)Akriloilfentanil je sintetični opioid. Po strukturi je podoben fentanilu, ki je nadzorovana snov in se na splošno uporablja v medicini kot dopolnilno sredstvo pri splošni anesteziji med operacijami in za lajšanje bolečin. Glede na razpoložljive podatke je akriloilfentanil močan antinociceptivni agens z dolgotrajnim učinkom, ki deluje na opioidni sistem.
            
            
               (3)Akriloilfentanil je v Evropski uniji na voljo vsaj od aprila 2016 in je bil odkrit v šestih državah članicah. Najpogosteje je bil zasežen v obliki tekočine, vendar je bil odkrit tudi v drugih oblikah, kot so tablete, praški in kapsule. Odkrite količine so relativno majhne. Vendar bi jih bilo treba upoštevati v okviru visoke potentnosti te snovi.
            
            
               (4)Tri države članice so v zvezi z akriloilfentanilom poročale o 47 smrtnih primerih. V vsaj 40 smrtnih primerih je bil akriloilfentanil bodisi vzrok smrti bodisi je verjetno prispeval k smrtnemu izidu. Poleg tega je bilo prijavljenih več kot 20 akutnih zastrupitev, ki jih je domnevno povzročil akriloilfentanil.
            
            
               (5)Informacij o morebitni vpletenosti organiziranega kriminala v proizvodnjo, distribucijo in dobavo akriloilfentanila ter trgovino z navedeno snovjo znotraj Unije ni. Iz razpoložljivih informacij je razvidno, da večino akriloilfentanila, ki se znajde na trgu v Evropi, proizvajajo kemična podjetja s sedežem na Kitajskem.
            
            
               (6)Akriloilfentanil se v majhnih količinah ali v količinah za prodajo na debelo prodaja kot „kemikalija za uporabo v raziskavah“, ponavadi v obliki praška ali kot nosno pršilo, pripravljeno za uporabo.  Iz omejenih informacij, pridobljenih na podlagi zasegov, je razvidno, da se akriloilfentanil morda prodaja tudi na nezakonitem trgu z opioidi.
            
            
               (7)Akriloilfentanil ni na seznamu za nadzor na podlagi Enotne konvencije Združenih narodov o mamilih iz leta 1961 ali Konvencije Združenih narodov o psihotropnih snoveh iz leta 1971. Ta snov trenutno ni v postopku ocenjevanja v okviru sistema Združenih narodov.
            
            
               (8)Uporaba akriloilfentanila v humani ali veterinarski medicini ni uveljavljena ali priznana. Ni znakov, da bi se ta snov uporabljala za druge namene, z izjemo uporabe v analitičnih referenčnih materialih in znanstvenih raziskavah, ki so namenjene proučevanju njenih kemijskih, farmakoloških in toksikoloških lastnosti ter so bile opravljene zaradi njene prisotnosti na trgu z drogami.
            
            
               (9)V poročilu o oceni tveganja je navedeno, da je o akriloilfentanilu na voljo malo znanstvenih dokazov ter da so potrebne nadaljnje raziskave. Vendar so razpoložljivi dokazi in informacije o zdravstvenih in socialnih tveganjih, ki jih predstavlja ta snov, zadostna podlaga za uvedbo nadzornih ukrepov za akriloilfentanil po vsej Uniji.
            
            
               (10)Ker le devet držav članic izvaja nadzor nad akriloilfentanilom na podlagi nacionalne zakonodaje za nadzor nad drogami, dve državi članici pa nadzor izvajata z drugimi zakonodajnimi ukrepi, bi uvedba nadzornih ukrepov za to snov po vsej Uniji pripomogla k preprečevanju nastanka ovir v čezmejnem sodelovanju na področju kazenskega pregona in pravosodja ter zagotovila zaščito pred tveganji, ki lahko nastanejo zaradi razpoložljivosti in uporabe te snovi.
            
            
               (11)Sklep 2005/387/PNZ Svetu podeljuje izvedbena pooblastila, da bi se bilo mogoče na ravni Unije z uvedbo nadzornih ukrepov po vsej Uniji za nove psihoaktivne snovi hitro in strokovno odzvati na njihov pojav, ki ga države članice ugotovijo in o njem poročajo. Pogoji za izvrševanje teh izvedbenih pooblastil so bili izpolnjeni in postopki upoštevani, zato bi bilo treba sprejeti izvedbeni sklep za uvedbo nadzornih ukrepov za akriloilfentanil po vsej Uniji.
            
            
               (12)Sklep 2005/387/PNZ je za Dansko zavezujoč, zato sodeluje pri sprejetju in uporabi tega sklepa, s katerim se izvaja Sklep 2005/387/PNZ.
            
            
               (13)Sklep 2005/387/PNZ je za Irsko zavezujoč, zato sodeluje pri sprejetju in uporabi tega sklepa, s katerim se izvaja Sklep 2005/387/PNZ.
            
            
               (14)Sklep 2005/387/PNZ za Združeno kraljestvo ni zavezujoč, zato Združeno kraljestvo ne sodeluje pri sprejetju tega sklepa, s katerim se izvaja Sklep 2005/387/PNZ in ki zanj ni zavezujoč ter se v njem ne uporablja –
            
            
               SPREJEL NASLEDNJI SKLEP: 
            
            
               Člen 1
            
            
               Za novo psihoaktivno snov N-(1-fenetilpiperidin-4-il)-N-fenilakrilamid (akriloilfentanil) se uvedejo nadzorni ukrepi po vsej Uniji.
            
            
               Člen 2
            
         
         
            
               Do [eno leto od datuma objave tega sklepa] države članice sprejmejo potrebne ukrepe v skladu s svojim nacionalnim pravom, da za novo psihoaktivno snov iz člena 1 uvedejo nadzorne ukrepe in kazenske sankcije, kot jih določa njihova zakonodaja v skladu z obveznostmi iz Konvencije Združenih narodov o psihotropnih snoveh iz leta 1971.
            
            
            
               Ta sklep se uporablja v skladu s Pogodbama.
            
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 127, 20.5.2005, str. 32.
               
               
                  
                     (2)
                  UL L 127, 20.5.2005, str. 32.
               
               
                  
                     (3)
                  UL C , , str. .